
בס"ד
פרשת קרח, תשפ"ו, מספר 1672

מק.
"וְהִנֵּה פָּרַח מַטֵּה אַהֲרֹן" 

צבי גולדמן
לאחר המגפה שבה מתו 14,700 אנשים שהתלוננו על משה ואהרון בעקבות מיתת עדת קרח, ציווה ה' את משה להניח שנים-עשר מטות, כולל מטה אהרון, באוהל מועד, והודיעו: "וְהָיָה הָאִישׁ אֲשֶׁר אֶבְחַר בּוֹ מַטֵּהוּ יִפְרָח וַהֲשִׁכֹּתִי מֵעָלַי אֶת תְּלֻנּוֹת בְּנֵי יִשְׂרָאֵל אֲשֶׁר הֵם מַלִּינִם עֲלֵיכֶם" (במ' יז:כ). ואכן כך היה: "וַיְהִי מִמָּחֳרָת וַיָּבֹא מֹשֶׁה אֶל אֹהֶל הָעֵדוּת וְהִנֵּה פָּרַח מַטֵּה אַהֲרֹן לְבֵית לֵוִי וַיֹּצֵא פֶרַח וַיָּצֵץ צִיץ וַיִּגְמֹל שְׁקֵדִים" (במ' יז:כג).

לא ברור מהכתוב מדוע בחר ה' דווקא באות הזה כהוכחה לבחירת אהרון.
 כלומר, השאלה היא, אם פריחת המטה של אהרון מסמלת עניין הקשור לבחירת אהרון?

לכאורה, כמענה לשאלה זו, כתב חזקוני:

ויצא פרח, סימן לפרחי כהונה שעתידין לצאת ממנו. ויצץ ציץ, סימן שיצאו ממנו כהנים נושאי נזר ציץ הקודש. ויגמול שקדים, סימן שיצאו ממנו כהנים שוקדים על עבודתם, כדאמרינן: כהנים זריזים הם.

בדומה לחזקוני, נציע כאן שהוצאת הפרח, ציצת הציץ וגמילת השקדים הן סמלים הקשורים לבחירת אהרון, ושהציץ המוזכר בפסוק קשור לציץ מבגדי הכוהן הגדול.
 ואולם, בשונה מחזקוני, שפירש שהסמלים הללו משמשים אותות או הבטחות על העתיד, נפרש שהסמלים הללו משמשים מענה ישיר לטענת קורח ועדתו, שלכאורה החזיקו בה גם המתלוננים על משה ואהרון, שהרי קראו לאנשים האלה "עם ה'" (במ' יז:ו). הצעתנו היא, שהסמלים הללו באים להפריך את הטענה שאין צורך בכוהן גדול, באמצעות הדגשת חשיבותו של הכוהן הגדול הן מבחינת לבושו והן מבחינת תפקידו.

א. חשיבות הכוהן הגדול מבחינת לבושו
מתיאור הציץ בתורה כ"נזר",
 שעליו נכתב "קֹדֶשׁ לה'" (שמ' כח:לו), מתקבלת התחושה שהציץ הוא הבגד הנעלה ביותר מבין בגדי הכהונה.
 לכן ייתכן, שסמל ציצת הציץ בא להדגיש את חשיבותו של הכוהן הגדול באמצעות רמיזה לבגד זה. 

אפשר להעמיק ולהוסיף, שהמדרש (תנחומא קרח ב) המובא בפירוש רש"י על במ' טז:א מקשר בין טענת קורח ועדתו לפרשת הציצית הסמוכה לפרשתנו: "קָפַץ קֹרַח וְאָמַר לְמֹשֶׁה... טַלִּית שֶׁכֻּלָּהּ תְּכֵלֶת, מַה הִיא שֶׁיְּהֵא פְּטוּרָה מִן הַצִּיצִית? אָמַר לוֹ מֹשֶׁה, חַיֶּבֶת בְּצִיצִית". לכאורה, המדרש משתמש בטלית שכולה תכלת, שלפי קורח פטורה מציצית, כמשל לטענת קורח, שכל העדה קדושים ולכן אינם צריכים את הנהגת משה ואהרון. אולם ניתן גם להבין מהמדרש, שטענת קורח: "רַב־לָכֶם כִּי כָל־הָעֵדָה כֻּלָּם קְדֹשִׁים וּבְתוֹכָם ה' וּמַדּוּעַ תִּתְנַשְּׂאוּ עַל־קְהַל ה'" (במ' טז:ג) התבססה באופן מהותי על פרשת ציצית, שכתוב בה "וִהְיִיתֶם קְדֹשִׁים לֵא-לֹהיכֶם" (במ' טו:מ).
 נוסף על כך, ברור שהציצית דומה – הן בצורת המילה
 והן במהותה – לציץ שלבש הכוהן הגדול. כשם שבני ישראל מצווים לשים את הציץ על פתיל תכלת (שמ' כח:לז), כך הם מצווים לתת פתיל תכלת על ציצית הכנף (במ' טו:לח). וכשם שעל הציץ נכתב "קֹדֶשׁ לה'" (שמ' כח:לו), כך הציצית אמורה לגרום לבני ישראל להיות קדושים לה'. 

אם כן, אפשר לפרש שקורח טען כך: אם לכולנו יש ציציות, הרי שכולנו קדושים, ולכן אין צורך בכוהן גדול שילבש עבורנו את הציץ. ציצת הציץ באה להפריך טענה זו.

ב. חשיבות הכוהן הגדול מבחינת תפקידו
הצעת משה הייתה שהאנשים שהצטרפו לקורח ינסו להוכיח את עצמם בהקטרת קטורת. אכן, לפי הפשט, הקטרת הקטורת היא עבודה חשובה של הכוהן הגדול, אולם ישנה עבודה נוספת של הכוהן הגדול הזוכה להדגשה בפסוקים, וזו היא עבודת המנורה.
 עבודה זו מוזכרת פעמים רבות, לעיתים ללא קשר מובן מאליו לפרשיות הסמוכות:

 בְּאֹהֶל מוֹעֵד מִחוּץ לַפָּרֹכֶת אֲשֶׁר עַל הָעֵדֻת יַעֲרֹךְ אֹתוֹ אַהֲרֹן וּבָנָיו
 מֵעֶרֶב עַד בֹּקֶר לִפְנֵי ה' חֻקַּת עוֹלָם לְדֹרֹתָם מֵאֵת בְּנֵי יִשְׂרָאֵל (שמ' כז:כא).
         וְהִקְטִיר עָלָיו אַהֲרֹן קְטֹרֶת סַמִּים בַּבֹּקֶר בַּבֹּקֶר בְּהֵיטִיבוֹ אֶת הַנֵּרֹת יַקְטִירֶנָּה. וּבְהַעֲלֹת אַהֲרֹן אֶת הַנֵּרֹת בֵּין הָעַרְבַּיִם יַקְטִירֶנָּה קְטֹרֶת תָּמִיד לִפְנֵי ה' לְדֹרֹתֵיכֶם
 (שמ' ל:ז-ח).
מִחוּץ לְפָרֹכֶת הָעֵדֻת בְּאֹהֶל מוֹעֵד יַעֲרֹךְ אֹתוֹ אַהֲרֹן מֵעֶרֶב עַד בֹּקֶר לִפְנֵי ה' תָּמִיד חֻקַּת עוֹלָם לְדֹרֹתֵיכֶם (וי' כד:ג).
דַּבֵּר אֶל אַהֲרֹן וְאָמַרְתָּ אֵלָיו בְּהַעֲלֹתְךָ אֶת הַנֵּרֹת אֶל מוּל פְּנֵי הַמְּנוֹרָה יָאִירוּ שִׁבְעַת הַנֵּרוֹת (במ' ח:ב).
לכן, אפשר שהוצאת הפרח וגמילת השקדים רמזו למנורה, שעליה כתוב: "וּבַמְּנֹרָה אַרְבָּעָה גְבִעִים מְשֻׁקָּדִים
 כַּפְתֹּרֶיהָ וּפְרָחֶיהָ" (שמ' כה:לד), כדי לטעון שעל אף שהעם כולו קדוש, יש צורך בכוהן גדול לעבודת המנורה ולשאר העבודות במשכן.

הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

http://www1.biu.ac.il/parasha2
כתובת דוא"ל של הדף: dafshv@mail.biu.ac.il
ניתן לפנות לכתובת זו ולקבל את הדף מדי שבוע בדוא"ל. 

 הדף השבועי - אוניברסיטת בר אילן
יש לשמור על קדושת העלון
עורך: ד"ר צבי שמעון 

עורכת לשון: רחל הכהן שיף
*   צבי גולדמן, בית שמש.


�  לפי פירוש חזקוני שיובא לקמן, וכן לפי פירוש רש"י על במ' יז:כג (המצוטט בהערת השוליים הבאה) ועל יז:כד, פריחת המטה היא אות על בחירת אהרון. לעומת זאת, הרמב"ן כתב (על יז:כד) שהיא אות על בחירת שבט לוי. הרא"ם הסביר, שלשיטת רש"י פריחת המטה היא אות על שתי הבחירות, ולכאורה פשט הפסוקים תומך בפירוש זה. ההצעה המובאת במאמר זה מניחה, שפריחת המטה היא אות, במידה מסוימת, על בחירת אהרון.


�  גם רש"י (יז:כג) רואה בשקדים סימן לזריזות (כמפורש ביר' א:יא-יב), אך משייך את הזריזות לא לכוהנים אלא לה': "וְלָמָּה שְׁקֵדִים? הוּא הַפְּרִי הַמְמַהֵר לְהַפְרִיחַ מִכָּל הַפֵּרוֹת, אַף הַמְעוֹרֵר עַל הַכְּהֻנָּה פֻּרְעֲנוּתוֹ מְמַהֶרֶת לָבֹא". לכאורה, לפי פירוש רש"י אין סמליות עצמאית להוצאת הפרח או לציצת הציץ.


� הקשר בין ציצת הציץ לציץ הכוהן הגדול מופיע גם במאמרי "ילמדנו" בילקוט תלמוד תורה, דף ע"ב, ע"ב. תודתי נתונה לאריה סנדרס שהפנה אותי למדרש הזה, והעיר כמה הערות נוספות שעזרו לי להבהיר ולחדד את דבריי במאמר זה.


�  לדוגמה, עיינו בשמ' לט:ל.


�  ואכן, ה"אור החיים" כתב (על שמ' כח:ד), שהציץ אפילו אינו נזכר עם שאר בגדי הכהונה "לצד מעלתו יותר משלשה בגדי כהן גדול".


�  הבנה זו מתקבלת על הדעת, למרות שהמדרש אינו מצטט את המילים "וִהְיִיתֶם קְדֹשִׁים לֵא-לֹהיכֶם" (וכך פירש הרב יונתן זקס ז"ל במאמרו “A Cloak Entirely Blue”).


� הרד"ק כותב בפירושו ליש' כח:ד ש"ציץ" לשון זכר ו"ציצית" לשון נקבה. לעיתים, בעברית מודרנית, הסיומת "ית" נותנת למילה משמעות של הקטנה, כמו במילים "שקית" ו"כפית", אולם תופעת הקטנה זו אינה שכיחה (ואולי אינה קיימת כלל) במקרא. 


�  בדרך כלל, לפי הפשט, העבודות בתוך אוהל מועד נעשו על ידי אהרון (הכוהן הגדול), והעבודות בחצר נעשו על ידי בניו (שאר הכוהנים). לכן, כתבנו שהקטרת הקטורת ועבודת המנורה הן עבודות של הכוהן הגדול. ברם, לפי ההלכה, מותר לכל כוהן להקטיר את הקטורת ולהיטיב את הנרות, ואף התקיימו פייסות בכל יום לעבודות האלה (יומא פרק ב משנה ד). נוסף על כך, לפי הרמב"ם (הלכות ביאת מקדש ט:ז) על סמך מסכת יומא כד ע"ב, הדלקת הנרות כשרה אפילו בזרים. הספורנו הציע (על וי' כד:ג), שעבודות אלה היו שמורות לכוהן הגדול רק בהיות בני ישראל במדבר, ולא לדורות. ועיינו להלן בהערה 10.


�  הרב י' שרלו התייחס לתופעה זו בשיעור שהעביר בישיבת אורות שאול.


https://www.youtube.com/watch?v=ChENlQ6Um-M


� אפשר לפרש את המילה "ובניו" בדרכו של ראב"ע בפירושו הקצר לפסוק זה: "שיערכנו הכהן הגדול או אחד מבניו שיעמוד תחתיו". אולי אפשר גם לפרש, שלמרות שההדלקה הייתה כשירה בבניו של אהרון, העבודה יועדה דווקא לאהרון, שהרי בניו אינם נזכרים בפסוקים האחרים העוסקים במצווה זו.


� אולי אפילו יש להבין מהפסוקים האלה, שעבודת המנורה חשובה יותר מהקטרת הקטורת, שהרי התורה תלתה את השנייה בראשונה.


� גם אם לא נפרש שהמילה "משוקדים" פירושה "כדמות שקדים", כפי שפירש רס"ג (על שמ' כה:לג), המילה "שקדים" ודאי מרמזת למילה "משוקדים".

